Die Gereformeerde kerk Ventersdorp is die sesde oudste van die 22 gemeentes in die GKSA se Klassis Molopo. Einde 2015 het die gemeente 170 belydende en 45 dooplidmate gehad, vergeleke met onderskeidelik 169 en ook 45 vyf jaar vantevore. Einde 2017 was dit 142 en 36. Die Gereformeerde kerk Ventersdorp het ontstaan uit afstigting van die wyk Schoonspruit van die Gereformeerde kerk Potchefstroom op 16 Oktober 1927. Die erwe waarop die kerkgebou staan, het die moedergemeente geskenk. Kort voor die gemeente se stigting het prof. J.D. du Toit (Totius) die hoeksteen van die kerk op 18 Junie 1927 gelê. Hierdie bouwerk was die verwesenliking van ’n ideaal wat die plaaslike Gereformeerdes amper drie dekades lank gekoester het. Die bouaannemer, ene A. Pienaar, is genader en het self die gebou ontwerp met ’n Griekse kruisplan met Neo-Gotiese spitsvensters en ’n sinkdak. P. Vermaas, destyds Ventersdorp se burgemeester, het toesig oor die bouwerk gehou. Die ontwerp van die kerkgebou is destyds op talle plattelandse dorpe gesien, maar baie van dié kerkies is later gesloop. Gelukkig het Ventersdorp se Gereformeerde kerkraad in 1955 besluit om die gebou op te knap, pleks daarvan om dit te sloop.